ทากาชิ นิชิยามะ

ทากาชิ นิชิยามะ (西山隆志; Takashi Nishiyama) บางครั้งได้รับเครดิตในฐานะ พิสตัน ทากาชิ, ทากาชิ หรือ ที.นิชิยามะ เป็นทั้งนักออกแบบ, ผู้กำกับ, ผู้อำนวยการผลิตวิดีโอเกมชาวญี่ปุ่น ซึ่งทำงานให้แก่บริษัทไอเรม, แคปคอม และเอสเอ็นเค ก่อนที่จะก่อตั้งบริษัทดิมส์ของเขาเอง เขาเป็นที่รู้จักกันอย่างดีจากผลงานเกมแอ็กชันศิลปะการต่อสู้ โดยการออกแบบเกมแนวบีตเอ็มอัปอย่างกังฟูมาสเตอร์ในช่วงต้นปี ค.ศ. 1984 ก่อนที่เขาจะสร้างแฟรนไชส์เกมต่อสู้หลายเกม เช่น สตรีทไฟเตอร์, กาโรเด็นเซ็ตสึ และเดอะคิงออฟไฟเทอส์ ในช่วงปลายคริสต์ทศวรรษ 1980 ถึงต้นคริสต์ทศวรรษ 1990
เขาเริ่มอาชีพของเขาที่ไอเรม ซึ่งเขาได้พัฒนาเกมอาร์เคด เช่น มูนพาโทรลซึ่งเป็นเกมแอ็กชันเลื่อนด้านข้างในปี ค.ศ. 1982 และเกมแนวบีตเอ็มอัปอย่างกังฟูมาสเตอร์ ส่วนที่บริษัทแคปคอม เขาได้สร้างสตรีทไฟเตอร์ภาคแรกในปี ค.ศ. 1987 จากนั้น เขาได้ทำงานที่บริษัทเอสเอ็นเค ซึ่งเขาได้สร้างซีรีส์เกมต่อสู้อย่างกาโรเด็นเซ็ตสึ และเดอะคิงออฟไฟเทอส์ ในขณะที่ยังทำงานในอาร์ตออฟไฟติง รวมถึงซีรีส์เกมรันแอนด์กันอย่างเมทัลสลัก

**อาชีพ**
ทากาชิ นิชิยามะ เริ่มอาชีพของเขาที่ไอเรม เขาทำงานในการออกแบบเกมยิงเลื่อนฉากอย่างมูนพาโทรลในปี ค.ศ. 1982 ซึ่งเป็นหนึ่งในเกมแรกที่มีการเลื่อนแบบพารัลแลกซ์ เขายังเป็นผู้ออกแบบกังฟูมาสเตอร์ (ค.ศ. 1984) ซึ่งถือเป็นหนึ่งในวิดีโอเกมแนวบีตเอ็มอัปเกมแรก ๆ
จากนั้น เขาก็เข้าร่วมกับบริษัทแคปคอม ซึ่งเขาได้สร้างแฟรนไชส์เกมต่อสู้อย่างสตรีทไฟเตอร์ ในส่วนร่วมกับฮีโรชิ มัตสึโมโตะ เขาได้กำกับสตรีทไฟเตอร์ภาคแรก เขาสร้างท่าพิเศษสำหรับริวที่เรียกว่า "ฮาโดเคน" ซึ่งเขาบอกว่าได้รับแรงบันดาลใจจากการโจมตีด้วยขีปนาวุธพลังงานจากซีรีส์อนิเมะเรื่องเรือรบอวกาศยามาโตะในคริสต์ทศวรรษ 1970 แล้วเขาก็ออกจากบริษัทแคปคอมและไม่ได้กลับมาทำงานในภาคต่ออย่างสตรีทไฟเตอร์ II
จากนั้น นิชิยามะก็ได้เข้าร่วมบริษัทเอสเอ็นเค ที่นั่นเขาสร้างแฟรนไชส์เกมต่อสู้อย่างกาโรเด็นเซ็ตสึ โดยเป็นเกมสืบทอดจิตวิญญาณของสตรีทไฟเตอร์ภาคแรก เขายังทำงานในแฟรนไชส์เกมต่อสู้อย่างอาร์ตออฟไฟติง และเดอะคิงออฟไฟเทอส์ ตลอดจนซีรีส์เกมยิงรันแอนด์กันอย่างเมทัลสลัก
แล้วเขาก็ออกจากบริษัทเอสเอ็นเค และก่อตั้งบริษัทพัฒนาเกมของตัวเองที่ชื่อดิมส์ ซึ่งปัจจุบัน เขาเป็นประธานของบริษัทดิมส์

**ผลงานเกม**
 มูนพาโทรล (ค.ศ. 1982) (ผู้ออกแบบเกม)- กังฟูมาสเตอร์ (ค.ศ. 1984) (ผู้ออกแบบเกม)- เซกชัน Z (ค.ศ. 1985) (ผู้ออกแบบเกม)- โทรจัน (ค.ศ. 1986) (ผู้ออกแบบเกม)- เลเจนดารีวิงส์ (ค.ศ. 1986) (ผู้กำกับ)- ร็อคแมน (ค.ศ. 1987) (ผู้อำนวยการผลิต)- อเวนเจอร์ส (ค.ศ. 1987) (ผู้กำกับ)- แมดเกียร์ (ค.ศ. 1988) (ผู้วางแผนเกม)- สตรีทไฟเตอร์ (ค.ศ. 1987) (ผู้กำกับ)- ลาสต์ดูเอล: อินเตอร์แพลเนตวอร์ 2012 (ค.ศ. 1988) (ผู้กำกับ)- โกสต์ไพลอตส์ (ค.ศ. 1991) (ผู้อำนวยการบริหารการผลิต)- กาโรเด็นเซ็ตสึ: ชูกูเมโนะทาตาไก (ค.ศ. 1991) (ผู้กำกับ)- มิวเทชันเนชัน (ค.ศ. 1992) (ให้ความช่วยเหลือพิเศษ)- แบตเทิลไฟเทอส์ กาโรเด็นเซ็ตสึ (ค.ศ. 1992) (ผู้อำนวยการผลิต, รายการโทรทัศน์พิเศษ)- เดอะคิงออฟไฟเทอส์ '94 (ค.ศ. 1994) (ผู้อำนวยการผลิต)- กาโรเด็นเซ็ตสึ 3: ฮารูกานารุทาตาไก (ค.ศ. 1995) (ผู้อำนวยการผลิต)- เรียลเบาต์กาโรเด็นเซ็ตสึ (ค.ศ. 1995) (ผู้อำนวยการผลิต)- เรียลเบาต์กาโรเด็นเซ็ตสึสเปเชียล (ค.ศ. 1997) (ผู้อำนวยการผลิต)- เดอะคิงออฟไฟเทอส์ '97 (ค.ศ. 1997) (ผู้อำนวยการผลิต)- เมทัลสลัก 2 (ค.ศ. 1998) (ผู้อำนวยการผลิต)- เดอะคิงออฟไฟเทอส์ '98: เดอะสลักเฟสต์ (ค.ศ. 1998) (ผู้อำนวยการผลิต)- ซามูไรโชดาวน์: วอร์ริเออส์เรจ (ค.ศ. 1999) (ผู้อำนวยการบริหารการผลิต)- เดอะคิงออฟไฟเทอส์'99 (ค.ศ. 1999) (ผู้อำนวยการผลิต)- เมทัลสลัก X (ค.ศ. 1999) (ผู้อำนวยการผลิต)- เมทัลสลัก 3 (ค.ศ. 2000) (ผู้อำนวยการผลิต)- สตาร์โอเชียน: ทิลดิเอนด์ออฟไทม์ (ค.ศ. 2003) (ผู้ออกแบบไอเทม)- สตรีทไฟเตอร์ IV (ค.ศ. 2008) (ผู้อำนวยการบริหารการผลิต)

**อ้างอิง**

**แหล่งข้อมูลอื่น**
  Dimps Digital Innovator
หมวดหมู่:นักออกแบบวิดีโอเกมชาวญี่ปุ่น
หมวดหมู่:ผู้กำกับวิดีโอเกมชาวญี่ปุ่น
หมวดหมู่:ผู้อำนวยการผลิตวิดีโอเกมชาวญี่ปุ่น
หมวดหมู่:เอสเอ็นเค